שלום לילדי רמת אביב ג'...
ברוכים הבאים לפסטי... לג.... בחומר...
ילדים: בעומר
מנחה: בתומר? מי זה תומר?
ילדים: בעומר
מנחה: בכומר? איזה כומר? 
ילדים: בעומר
מנחה: אה... בעומר... נכון, נכון, ל"ג בעומר...
אז לכבוד ל"ג בעומר, אני רוצה להגיד לכם: ל"ג שמח...
אני רוצה לשמוע אתכם  אחרי: ל"ג שמח...
איזה יופי אתם ממש ילדים מקסימים, ולפני שנתחיל, אני רק רוצה לספר לכם כמה דברים:
1. קודם כל, אתם יודעים שאנחנו מתאספים כאן יחד כל הילדים של גימל, אבל בעצם אנחנו מתאחדים עם כל ילדי העולם, כי ממש ברגעים האלה, מתאספים ילדים בכל העולם כולו בנתניה, בשדרות, בפריז, בניו יורק, בטוקיו, במילאנו, בהמון מקומות עכשיו יושבים ילדים בדיוק כמונו וגם כן שמחים ושרים לכבוד ל"ג בעומר, וזה כיף לדעת שאנחנו לא לבד, ואנחנו חלק מעם גדול מאוד, שלמרות שהוא נמצא בכל העולם ואפילו לא כולם מדברים את אותה השפה, אבל יש דברים שמחברים ביננו כי כולנו יהודים וכולנו עם אחד. 
2. הדבר השני שרציתי להגיד לכם הוא שעוד מעט, אנחנו נצא לתהלוכה סביב מרכז שוסטר, אחר כך תהיה לנו  הגרלה מיוחדת על טיסה בכדור פורח, ואחר כך נלך כולנו להנות בטרמפולינות ובסדנאות היצירה המאוד מאוד מיוחדות שהמדריכות הכינו לכם.
ועכשיו ילדים, מי יכול להגיד לי מה קרה בל"ג בעומר? 
ילדים: בר כוכבא... רשב"י נפטר... מה אמרת? רשב"י נפטר? יפה מאוד, מגיע לך פרס...
ועכשיו ילדים, תהיו בשקט, תקשיבו טוב, ואני אספר לכם את הסיפור של רבי שמעון בר-יוחאי.
לפני שנים רבות, בארץ ישראל, חי צדיק גדול מאו ושמו היה: רבי שמעון בר-יוחאי. 
רבי שמעון, חי בתקופה מאוד קשה לעם ישראל. הרומאים ששלטו בארץ גזרו גזרות קשות מאוד על היהודים. הם אמרו: מי שילמד תורה – יהרג, מי שישמור שבת – יהרג. 
ומה אתם חושבים ילדים – שהיהודים הפסיקו ללמוד תורה? הם הפסיקו לשמור שבת? 
מה פתאום, לא ולא... הם המשיכו ללמוד תורה, המשיכו לשמור את השבת ולא נכנעו לרומאים הרעים.
יום אחד – שמעו הרומאים שרבי שמעון בר יוחאי דיבר נגד הרומאים ואמר שהם רשעים גדולים.
כעס השליט הרומאי וציווה לחייליו:
"תיפסו את רבי שמעון! תביאו אותו אלי, ואהרוג אותו במו ידי!"
שמע רבי שמעון שהרומאים רוצים להרוג אותו. והוא החליט לברוח. הוא לקח איתו את הבן שלו אלעזר ויחד הם ברחו וברחו מפחד הרומאים. בהתחלה הם התחבאו בכל מיני מקומות עד שהם מצאו מערה גדולה ליד פקיעין. הם נכנסו למערה ושם הם התחבאו במשך...
מי יודע כמה זמן הם התחבאו במערה?
הילדים: 13, 12 שנה
מנחה: יפה מאוד: כל הכבוד. איך קוראים לך? מגיע לך פרס, קח.
13 שנה, וכל יום היו מגיעים לשם משאיות של קוקה קולה ואוסם ועלית והביאו להם אוכל, ושתיה וממתקים כדי שלא יהיו רעבים...
הילדים: מה פתאום... לא יכול להיות... איזה שטויות...
מנחה: מה שטויות? מה, לא הביא להם אוכל? אז מה הם אכלו? איך הם חיו?
ילדים: השם עשה להם נס והצמיח להם עץ חרובים.
מנחה: ה' עשה להם נס והצמיח להם עץ חרובים... נכון.
13 שנה הם אכלו חרובים ושתו מים ממעיין... 
יש כאן ילדים מעל גיל שלש עשרה? כל מי שמעל גיל 13 שירים את היד... 
יפה, אתם יודעים מה זה להיום שלש עשרה שנה לבד במערה? 
ומה הם עשו כל היום? 
הם למדו תורה, ולא סתם תורה אלא את הסודות הכי כמוסים של התורה ושל הקבלה. הם למדו ולמדו עד שהם נהיו קדושים. ממש כמו מלאכים. 
ואחרי 13 שנה במערה, השליט הרומאי מת, רבי שמעון ובנו רבי אלעזר כבר לא פחדו, הם יצאו מהמערה והתחילו לעזור לעולם. הם עזרו ליהודים לימדו תורה והנהיגו את עם ישראל.
כשרבי שמעון בר יוחאי היה כבר זקן, הוא אסף את כל התלמידים שלו. 
הוא אמר להם שהוא הולך למות. והוא ביקש מהם שכשהוא ימות, שלא יהיו עצובים, אלא ישמחו. כי הנשמה שלו יוצאת מהעולם ועולה לגן עדן ומשם היא יכולה לעשות הרבה יותר דברים ממה שהיא יכלה לעשות בעולם. כי בגן עדן שום דבר לא מפריע לנשמה והיא לא מוגבלת בכלום.
ומאז, כולנו, אבל כולנו כל עם ישראל ובמיוחד הילדים, שמחים ועושים מדורות בל"ג בעומר לזכרו של רבי שמעון בר יוחאי.
יפה, מי מכיר את השיר 'פעם אחת היה צדיק'? יפה מאוד, אני צריך שלשה מתנדבים שישירו יחד איתי.
שלשה עולים לבמה ושרים יחד עם כל הילדים:
"פעם אחת היה צדיק... וכו'"
ועכשיו ילדים, לכבוד רבי שמעון בר יוחאי, ולכבוד ל"ג בעומר, נצא כולנו לתהלוכה גדולה סביב מרכז שוסטר. נצעד כולנו יחד, על ילדי השכונה באהבת ישראל, ונראה לכל העולם שאנחנו עם אחד, ובאמת, בפנים, אנחנו אוהבים אחד את השני. 
אנחנו נחצה את המרכז, נלך על רחוב אחימאיר, נפנה ימינה ברחוב אליהו חכים ושוב נפנה ימינה ברחוב וויס ונחזור לפארק מאחורי המרכז.
באמצע התהלוכה, כל ילד יקבל שקית שתיה, ונערוך את ההגרלה. בינתיים אפשר לגשת כל הזמן לקנות כרטיסים בשולחן כאן בצד ימין
יפה, מוכנים?
טוב, אני רואה שאתם ממש ילדים מקסימים וחמודים ואני בטוח שתשמעו בקול הסדרנים והמדריכים. אנחנו הולכים רק על המדרכה, לא רצים, הולכים לאט ובזהירות.
בינתיים, אני שוב מזכיר אפשר לקנות כרטיסי הגרלה כאן בדלפק המכירה.
חוזרים מהתהלוכה, במיצר של רחוב וויס. מדריכים מחלקים שקיות שתיה,
הילדים חוזרים לדשא ומתיישבים חזרה 

מנחה, בטון רציני: ילדים, אתם יודעים שיש לכם כח מיוחד. ה' אוהב את התפילה של הילדים, וכשילדים מתפללים ה' שומע ומקשיב.

יש לנו בשכונה יהודי, שכל השנה עוזר מאוד להרבה אנשים, הוא גם עוזר לבית חב"ד לארגן את ההקפות השניות במרכז שוסטר, וגם עוזר מאוד לבנות בית כנסת בשכונה. ועכשיו הוא לא מרגיש טוב. אז כולנו נגיד ביחד פרק תהילים לרפואתו ואחר כך נברך אותו ואת כל מי שצריך רפואה.

המנחה פונה להורים: בהזדמנות הזו, בכח של הילדים ובזכות רבי שמעון בר יוחאי שודאי נמצא כאן איתנו בתהלוכה. נברך גם את כל מי שצריך רפואה, כאן על הבמה יש פתקים מי שרוצה שנתפלל עבור מישהו, שימלא בפתק את השם הפרטי המלא ושם האמא – לדוגמה 'דורית חנה בת מאיה' ולהעביר את הפתקים למדריך שנמצא כאן.
עכשיו ילדים אנחנו נתפלל חזק חזק לרפואת פנחס בן .... . נבקש מה' שכולנו נהיה תמיד בריאים ושמי שצריך רפואה יתרפא, אמן.

תחזרו אחרי:

למנצח, מזמור, לדוד, יענך, אדונ-י ביום צרה ישגבך שם אלו-הי יעקב, 
ישלח, עזרך, מקודש, ומציון, יסעדך,
יזכור, כל מנחותיך, ועולתך, ידשנה, סלה,

יתן לך, כלבבך, וכל עצתך, ימלא,נרננה, בישעותיך, ובשם אלוה-ינו, נדגול,

ימלא אדוני, כל משאלותיך, עתה ידעתי, כי הושיעה, אדונ-י, משיחו, יענהו, משמי קודשו, בגבורות, ישע ימינו,

אלא ברכב, ואלא בסוסים, ואנחנו, בשם אדוני אלוהינו, נזכיר,

המה כרעו ונפלו, ואנחנו קמנו, ונתעודד,

אדונ-י הושיעה, המלך יעננו, ביום קוראינו.

עכשיו אני אומר תפילה לחולים, ואחר כך כולם יענו ביחד חזק, אמן.

מי שברך אבותינו אברהם יצחק ויעקב משה ואהרון דוד ושלמה הוא יברך וירפא את ....

בעבור שכל ילדי צבאות ה' התפללו עליהם בתהלוכת ל"ג בעומר ובזכות רבי שמעון בר-יוחאי, בשכר זה הקב"ה ימלא רחמים עליהם להחלימם, לרפאתם, להחזיקם, ולהחיותם וישלח להם מהרה רפואה שלמה מן השמים לכל אבריהם וגידיהם בתוך שאר חולי ישראל רפואת הנפש ורפואת הגוף, ונאמר...  (כולם ביחד...) "אמן"
(אופציה, אם יש זמן) שיר: עם ישראל חי,

ילדים, אתם רואים את הכובע שלי: כשאני זורק אותו באוויר, כולם צועקים חזק חזק 'חי'  בוא נעשה ניסיון...

המנחה שר עם ישראל: זורק את הכובע באוויר ותופס אותו חזרה, בזמן הזה כל הילדים צועקים 'חי' ושוב, עם ישראל ... 'חי' עם ישראל, עם ישראל עם ישראל .... (זריקת הכובע) 'חי'

ועכשיו שרים עם כל הילדים ביחד עוד אבינו חי...

ועכשיו ניגש להגרלה. 
הגרלת חידון – בהתאם לדרישות החוק (להסבר לילדים בקצרה)

מגרילים את כל הפרסים הקטנים 

בין הפרסים:

לפני שאנחנו עוברים לפרס הבא אני רוצה לספר לכם שבית חב"ד רמת אביב ג' נמצא ממש כאן בחניון של מרכז שוסטר. בית חב"ד – הוא הכתובת לכל עניין יהודי בשכונה ופתוח כל היום עם כל הלב לכל אחד יש לנו כל ערב שיעורי תורה לנשים וגברים, בכל התחומים. בית הכנסת פעיל מאוד שישמח לאחר אתכם בשבתות, בחגים וגם כל יום.

ולפני שאנחנו עוברים לפרס הבא אני רוצה לספר לכם שבעוד שבועיים, בחג שבועות תהיה מסיבת גלידה ענקית לכל ילדי השכונה. נשמע את עשרת הדברות, תהיה הצגה, ואחר כך... בר גלידות ענק חופשי חופשי לכל הילדים.

עוד פרסים...

ועכשיו להגרלה על טיסה בכדור הפורח... (מוזיקת מתח)

מי רוצה לזכות בטיסה בכדור פורח?

ילדים: אני, אני...

מנחה: יופי, אני רואה שכולם רוצים לזכות. אבל אני רוצה לספר לכם סוד גדול. אבל אני רוצה לראות שכולם בשקט...
מנחה בלחש: עוד מעט, כולנו נזכה לטוס, ולא סתם בכדור פורח, אלא על עננים. כולנו נעלה לעננים, ונטוס ישר לירושלים...
מי יודע מתי זה יקרה שנטוס על עננים?

ילדים: כשמשיח יבוא...

יפה מאוד, כשמשיח יבוא, נטוס לירושלים על העננים ושם נראה את בית המקדש יורד מהשמיים, ונראה את את מלך המשיח ואת כל הצדיקים אברהם יצחק יעקב, משה רבינו וגם... את רבי שמעון בר יוחאי. 

ומי יודע מה עוד יקרה כשמשיח יבוא?

ילדים: יהיו סוכריות על העצים... וכו...

מנחה: יפה מאוד, נכון, וגם לא יהיו מלחמות, כולם יהיו בשלום, לא יהיו מריבות, לא יהיו צרות, לא יהיו אנשים רעים ולא יהיה רע בעולם בכלל. כל העולם יהיה רק טוב. 

ילדים, אז אתם רוצים שתבוא הגאולה?

כן...  מתי? עכשיו...
רוצים שמשיח יבוא?

כן...  מתי?  עכשיו...

אז תגידו יחד איתי חזק חזק,  
אנו, רוצים, משיח, עכשיו, 

עכשיו, נעצום עיניים, ונתפלל לה' חזק חזק שיביא את הגאולה ונראה את הרבי מלך המשיח – נגיד כולנו יחד: 

"יחי, אדוננו, מורנו, ורבינו, מלך המשיח, לעולם, ועד."

"שיבנה, בית המקדש, במהרה, בימינו, ותן, חלקינו, בתורתך"

ועכשיו להגרלה...

לפני שמתפזרים – כל ילד יקבל ספרון מתנה מבית חב"ד ומטבע לצדקה. יש כאן קופת צדקה, וכל ילד יוכל לשים את המטבע בקופה וזכות במצוות צדקה.

לסיום אני רוצה להודות לכל מי שעבד על הארגון וההפקה של האירוע הנפלא הזה בשבילכם

לאחי – שמעון חביב

לבן דוד שלי – שניאור זלמן חביב

למשפחת לוי – הדר מכונות על התרומה של המשאית

לערן דרור לבנון – על הצילום והסיוע בפרסום

לבנות סמינר 'פנימיות' חו"ל ומכללת פנימיות על בניית המוצגים

למדריכים מישיבת חב"ד באלעד

למדריכות ממכללת בית רבקה בכפר חב"ד

לכל מתפללי בית הכנסת שתרמו לאירוע הזה 

למשפחת דביר, למשפחת זהבי, למשפחת מרזל, ולמשפחת שניאורסאהן
תודה לעירית תל אביב על הסיוע, תודה למשטרת ישראל, למתנדבים ובמיוחד למירית השוטרת הקהילתית הנפלאה של רמת אביב ג'.

ואחרונים אחרונים חביבים – תודה לכם קהל נפלא – הייתם ילדים מקסימים ונפגש עוד היום בבית המקדש. חג שמח לכולם...

כל הילדים מתבקשים לעזור למדריכים לאסוף את הלכלוך – מי שיאסוף יקבל פרס.
